劉晁之家園六詠 梅澗
作者：姜特立
朝代：宋

paragraphs: 勝事人間少，芳堤盡種梅。
橫枝出踈影，蠹枿長蒼苔。
瀟灑依湍瀨，飄零落酒杯。
戲魚時躍去，凍蝶忽飛來。
宛似孤山見，還如庾嶺開。
只將松作友，更與竹爲媒。
迥出千林表，真成百卉魁。
羞爭桃李豔，自是棟梁材。
止渴將軍智，調羹上相才。
風光無着處，吟思發春雷。